 Twiga Stars kwa sasa imepiga kambi Mbande kabla ya kuhamia Zanzibar mwanzoni mwa mwezi ujao.Akizungumza na gazeti hili Rais wa Shirikisho la Soka Tanzania (TFF), Jamal Malinzi alisema wameamua kuipeleka kambi ya Twiga Zanzibar ili kuwa kwenye mazingira tofauti na ilivyozoeleka.“Timu yetu ya wanawake imefuzu mashindano ya Afrika kama mnavyofahamu, kwa hiyo tumeamua ikaweke kambi ya mwezi mmoja Zanzibar,” alisema.Twiga Stars ilipata nafasi hiyo baada ya kuiondoa Zanzibar. Inafuzu michuano hiyo kwa mara ya pili baada ya ile iliyofanyika Maputo, Msumbiji mwaka 2011.Twiga imepangwa kundi moja na wenyeji Congo Brazzavile, Nigeria na Ivory Coast. Timu nyingine zilizofuzu fainali hizo ni Cameroon, Afrika Kusini, Ghana na Misri.